Ομελέτα με κολοκυθάκια, πιπεριές και μυρωδικά
Το φαγητό του καλοκαιριού δεν είναι άλλο από μια ομελέτα με τα θερινά, αρωματικά λαχανικά: κολοκυθάκια και πιπεριές.
8 αυγά, 1 κουτ. σούπας αλεύρι για όλες τις χρήσεις, 2 κουτ. σούπας φύλλα δυόσμου, ψιλοκομμένα, 1 κουτ. σούπας φύλλα μαϊντανού, ψιλοκομμένα, 2 πιπεριές Φλωρίνης+1 πράσινη κέρατο, σε μέτρια καρέ, 3 κολοκυθάκια χοντροτριμμένα, ελαφρώς αλατισμένα και καλά στυμμένα με τα χέρια μας, 50 ml ελαιόλαδο, αλάτι, φρεσκοτριμμένο πιπέρι, 150 γρ. φέτα μαλακή, θρυμματισμένη
Για την ομελέτα με πιπεριές, κολοκυθάκια και μυρωδικά, αρχικά σε ένα μπολ χτυπάμε καλά τα αυγά με το αλεύρι, τον μαϊντανό, τον δυόσμο, αλάτι και πιπέρι.Σε ένα μεγάλο τηγάνι (αν δεν έχουμε, ετοιμάζουμε 2 ομελέτες, μοιράζοντας αναλόγως τα υλικά), ζεσταίνουμε το λάδι σε μέτρια φωτιά. Ρίχνουμε τις πιπεριές και τα κολοκυθάκια και τα σοτάρουμε για περίπου 3-4 λεπτά, μέχρι να μαλακώσουν ελαφρώς.Ρίχνουμε το μείγμα των αυγών και τηγανίζουμε για περίπου 3 λεπτά, μέχρι να πήξει λίγο η ομελέτα και να ροδίσει από την κάτω πλευρά.Προθερμαίνουμε τον φούρνο στη λειτουργία του γκριλ. Αν το τηγάνι μας δεν είναι κατάλληλο για φούρνο, τυλίγουμε τη λαβή του καλά με αλουμινόχαρτο, το βάζουμε στον φούρνο ακριβώς κάτω από το γκριλ και ψήνουμε για άλλα 2 λεπτά, μέχρι να στερεοποιηθεί η επιφάνεια της ομελέτας και να φουσκώσει. Εναλλακτικά, γυρίζουμε την ομελέτα πολύ προσεκτικά, ως εξής: Σκεπάζουμε το τηγάνι με ένα μεγάλο πιάτο, αναποδογυρίζουμε και αφήνουμε την ομελέτα να «γλιστρήσει» στο τηγάνι και να ψηθεί για λίγο.Σκορπίζουμε τη φέτα και σερβίρουμε. Συνοδεύουμε την ομελέτα με κολοκυθάκια, πιπεριές και μυρωδικά με κρίθινα παξιμάδια.
Αυγά,Κολοκυθάκια,Πιπεριές